L-Istitut Ewropew tal-Innovazzjoni u t-Teknoloġija (EIT) llum qed iniedi “L-Ispinta għall-Komunitajiet mill-Istitut Ewropew tal-Innovazzjoni u t-Teknoloġija – Inwessgħu l-Inizjattivi l-Ġodda tal-Bauhaus Ewropea l-Ġdida” biex jappoġġa l-inizjattiva Bauhaus Ewropea l-Ġdida. L-ewwel sejħa se tappoġġa 20 kumpanija innovattiva b'finanzjament sa €50,000 kull waħda biex jitħaffu s-soluzzjonijiet li jintegraw is-sostenibbiltà (ta' kull tip, mill-għanijiet klimatiċi, saċ-ċirkolarità, it-tniġġiż żero u l-bijodiversità), l-estetika (il-kwalità tal-esperjenza u tal-istil, mhux biss tal-funzjonalità), u l-inklużjoni (li tinkludi l-programm id-diversità qabel kollox, għall-iżgurar tal-aċċessibbiltà u tal-affordabbiltà). Din is-sejħa hija parti mill-baġit aktar ġenerali ta' €5 miljun għall-attivitajiet tal-Bauhaus Ewropea l-Ġdida mgħejuna mill-Komunità l-ġdida tal-Istitut Ewropew tal-Innovazzjoni u t-Teknoloġija fl-2021 sal-2022. Is-sejħa għall-Ispinta għall-Komunitajiet mill-Istitut Ewropew tal-Innovazzjoni u t-Teknoloġija hija miftuħa sas-17 ta' Diċembru 2021. In-negozji l-ġodda u n-negozji li qegħdin jespandu huma mħeġġa japplikaw u jagħtu spinta lill-inizjattiva tagħhom. Diġà ġew appoġġati 13-il inizjattiva fil-fażi pilota ta' din l-Ispinta għall-Komunitajiet, li tnediet lejn il-bidu tal-2021 b'ammont totali ta' €650,000. Fi kliem il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, Mariya Gabriel: “Il-Bauhaus Ewropea l-Ġdida qed tavvanza mid-disinn għar-riżultati konkreti bis-saħħa tal-appoġġ dirett għall-innovaturi Ewropej mill-Istitut Ewropew tal-Innovazzjoni u t-Teknoloġija. Din l-inizjattiva tikkontribwixxi għall-Patt Ekoloġiku Ewropew, iżda tgħin ukoll il-Missjonijiet ambizzjużi l-ġodda tagħna fil-qafas tal-programm Orizzont Ewropa. Inħossni ħerqana li nara l-ideat u l-prodotti innovattivi għall-ispazji pubbliċi tagħna u għat-tkabbir sostenibbli tal-Ewropa kollha li se joffru l-intraprendituri Ewropej ta' talent.” Il-Kummissarju għall-Koeżjoni u r-Riformi, Elisa Ferreira, qalet: “Biex il-Bauhaus Ewropea l-Ġdida tasal fir-reġjuni u fil-bliet madwar l-Ewropa u lil hinn minnha, irridu nrawmu kunċetti u ideat kummerċjali innovattivi. Is-saħħa tagħna hija msejsa fuq li naħdmu flimkien u tinvolvi li n-negozji, il-komunitajiet reġjonali u lokali, u l-imħuħ kreattivi jieħdu sehem bi spirtu li hu verament parteċipatorju u transdixxiplinari. L-inizjattivi kummerċjali innovattivi jistgħu jkunu mutur għall-bidla tanġibbli li qegħdin nimmiraw li niksbu fis-soċjetà tagħna, u għandi pjaċir nara li l-Istitut Ewropew tal-Innovazzjoni u t-Teknoloġija qiegħed irawwem dan il-moviment lejn is-sostenibbiltà, l-estetika u l-inklużjoni.” Din l-inizjattiva konġunta tal-Komunità tal-Istitut Ewropew tal-Innovazzjoni u t-Teknoloġija u tal-Bauhaus Ewropea l-Ġdida għandha baġit ta' €5 miljun għas-snin 2021 u 2022 biex: Tul is-sena, il-Komunità tal-Istitut Ewropew tal-Innovazzjoni u t-Teknoloġija tat-ħafna appoġġ għall-ewwel fażi tal-Bauhaus Ewropea l-Ġdida. Intużat inizjattiva konġunta bejn l-Istitut Ewropew tal-Innovazzjoni u t-Teknoloġija u l-Bauhaus Ewropea l-Ġdida biex iżżid l-involviment taċ-ċittadini u tal-komunitajiet fit-tiswir konġunt ta' spazji pubbliċi sostenibbli, biex jintlaħqu l-għanijiet tal-Patt Ekoloġiku Ewropew. L-attivitajiet tal-Komunità tal-Istitut Ewropew tal-Innovazzjoni u t-Teknoloġija li diġà mexjin u qed jirnexxu jinkludu: L-Istitut Ewropew tal-Innovazzjoni u t-Teknoloġija jsaħħaħ l-abbiltà tal-innovazzjoni tal-Ewropa billi jiffinanzja s-soluzzjonijiet għall-isfidi globali urġenti u billi jrawwem it-talent intraprenditorjali biex jinħolqu t-tkabbir sostenibbli u l-impjiegi bi kwalifiki għolja fl-Ewropa. L-Istitut Ewropew tal-Innovazzjoni u t-Teknoloġija huwa korp tal-UE u parti integrali tal-Orizzont Ewropew, il-Programm Qafas tal-UE għar-Riċerka u l-Innovazzjoni. L-Istitut jappoġġa sħubijiet dinamiċi pan-Ewropej, bħall-Komunitajiet tal-Għarfien u l-Innovazzjoni tal-Istitut Ewropew tal-Innovazzjoni u t-Teknoloġija, magħmulin minn kumpaniji, laboratorji tar-riċerka u universitajiet ewlenin. Flimkien mas-sħab ewlenin tagħhom, il-Komunitajiet tal-Istitut Ewropew tal-Innovazzjoni u t-Teknoloġija joffru diversità kbira ta' attivitajiet ta' innovazzjoni u intraprenditorija madwar l-Ewropa: korsijiet tal-edukazzjoni intraprenditorjali, servizzi ta' ħolqien u aċċelerazzjoni tan-negozji, u proġetti ta' riċerka xprunati mill-innovazzjoni. L-Istitut Ewropew tal-Innovazzjoni u t-Teknoloġija huwa l-akbar ekosistema tal-innovazzjoni tal-Ewropa li tlaqqa' madwar 3,000 sieħeb minn organizzazzjonijiet kummerċjali, tar-riċerka u tal-edukazzjoni ewlenin mifruxin mal-Ewropa f'aktar minn 60 ċentru tal-innovazzjoni f'partijiet differenti tal-Ewropa. L-Istitut Ewropew tal-Innovazzjoni u t-Teknoloġija ffinanzja aktar minn 3,800 negozju ġdid u negozju li qiegħed jespandi, u ħoloq aktar minn 1,400 prodott u servizz ġdid li mbagħad iġġeneraw aktar minn €3.9 biljun f'kapital estern. Aktar minn 3,800 student iggradwaw minn programmi ta' masters u ta' dottorati approvati mill-Istitut Ewropew tal-Innovazzjoni u t-Teknoloġija u aktar minn 100,000 student ipparteċipaw fit-taħriġ intraprenditorjali tal-Komunità tal-Istitut Ewropew tal-Innovazzjoni u t-Teknoloġija. Bauhaus Ewropea l-Ġdida L-Istitut Ewropew tal-Innovazzjoni u t-Teknoloġija Is-sit web ta' Spinta għall-Komunitajiet mill-EIT Skeda informattiva dwar l-inizjattiva tal-Bauhaus Ewropea l-Ġdida tal-Komunità tal-Istitut Ewropew tal-Innovazzjoni u t-Teknoloġija